หุ้นการบินร่วงยกแผง วิตกนักท่องเที่ยวลดเหตุเรือล่มภูเก็ต-รัฐปราบทัวร์ศูนย์เหรียญรอบใหม่
หุ้นสายการบินร่วงยกแผง! วิตกนักท่องเที่ยวลดหลังเรือล่มภูเก็ต-รัฐปราบปรามทัวร์ศูนย์เหรียญรอบใหม่
10 ก.ค. 2561

ผู้สื่อข่าวรายงานว่า ราคาหุ้นบริษัท เอเชีย เอวิเอชั่น จำกัด (มหาชน) หรือ AAV ล่าสุด ณ เวลา 15.23 น. อยู่ที่ระดับ 4.64 บาท ปรับตัวลดลง 0.20 บาท หรือ 4.13% ด้วยมูลค่าซื้อขาย 131.61 ล้านบาท
ขณะเดียวกัน ราคาหุ้นบริษัท การบินไทย จำกัด (มหาชน) หรือ THAI อยู่ที่ระดับ 13.30 บาท ปรับตัวลดลง 0.10 บาท หรือ 0.75% ด้วยมูลค่าซื้อขาย 13.89 ล้านบาท
อีกทั้งราคาหุ้นบริษัท ท่าอากาศยานไทย จำกัด (มหาชน) หรือ AOT อยู่ที่ระดับ 65 บาท ปรับตัวลดลง 1.50 บาท หรือ 2.26% ด้วยมูลค่าซื้อขาย 2.03 พันล้านบาท
นอกจากนี้ บริษัท การบินกรุงเทพ จำกัด (มหาชน) หรือ BA อยู่ที่ระดับ 12.30 บาท ปรับตัวลดลง 0.10 บาท หรือ 0.81% ด้วยมูลค่าซื้อขาย 9.57 ล้านบาท
โดย บล.เคจีไอ (ประเทศไทย) ระบุในบทวิเคราะห์ ว่า กลุ่มท่องเที่ยวได้รับความเสี่ยงจากทัวร์ศูนย์เหรียญ (รอบใหม่) จากประเด็นข่าวธุรกิจเรือล่มที่ภูเก็ต อาจทำให้กระทบทัวร์จีนที่วางแผนมาเที่ยวไทย และการรุกปราบปรามทัวร์ศูนย์เหรียญรอบใหม่ ซึ่งประเมินระยะสั้นอาจเป็น Sentiment ลบต่อหุ้นกลุ่มท่องเที่ยว อาทิ บมจ.ท่าอากาศยานไทย (AOT) และหุ้นสายการบิน Low-cost เช่น บมจ.เอเชีย เอวิเอชั่น (AAV) และบมจ.สายการบินนกแอร์ (NOK) เป็นต้น